ଚଣ୍ଡୀଖୋଲ ୧୫/୦୬ଃ ରଜ ପାଇଁ ଉତ୍ସବ ମୁଖର ପୁରପଲ୍ଲୀ । ଗାଁଠୁ ସହର ସବୁଠି ଜମୁଛି ରଜ ଆସର । ଯାଜପୁର ଜିଲ୍ଲା ବଡ଼ଚଣା ବ୍ଲକ ଭୂଷଣ୍ଡପୁର ପଂଚାୟତରେ ରଜ ମହୋତ୍ସବ ଅନୁଷ୍ଠାନିକ ଭାବେ ଉଦଘାଟିତ ହୋଇଛି ।
ଭୂଷଣ୍ଡପୁର ପଂଚାୟତର ସରପଞ୍ଚଙ୍କ ଅଧକ୍ଷତାରେ ଏହି ରଜ ମହୋତ୍ସବକୁ ବଡ଼ଚଣା ବିଧାୟକ ଅମର ପ୍ରସାଦ ଶତପଥି ଉଦଘାଟନ କରିଥିଲେ । ବହୁ ବର୍ଷ ଧରି ଏଠାରେ ରଜ ମହୋତ୍ସବ ପାଳିତ ହୋଇ ଆସୁଥିବା ବେଳେ କରୋନା ପାଇଁ ଦୁଇ ବର୍ଷ ଧରି ବନ୍ଦ ରହିଥିଲା । କରୋନା କଟକଣା ହଟିବା ପରେ ଧୁମ ଧାମରେ ପାଳନ ହେଉଛି ରଜ ମହୋତ୍ସବ ।
ଏହି ମହୋତ୍ସବରେ ଓଡିଶୀ ନୃତ୍ୟ ଗୁରୁ ଶାଶ୍ୱତ ଯୋଶୀ, ଓଲିଉଡ ଅଭିନେତ୍ରୀ ଶୀତଲଙ୍କ ସହ ବହୁ କଳାକାର ଯୋଗ ଦେଇଥିଲେ । କୁନି କୁନି କଳାକାରଙ୍କୁ ନେଇ ସଂଗୀତ, ନୃତ୍ୟ, ରାମ୍ପ ସୋ ଅନୁଷ୍ଠିତ ହୋଇଥିଲା । ପ୍ରତିଯୋଗିଙ୍କୁ ପୁରସ୍କୃତ କରାଯାଇଥିଲା । ତିନି ଦିନ ଧରି ରଙ୍ଗାରଙ୍ଗ କାର୍ଯ୍ୟକ୍ରମ ସହ ରଜ ମହୋତ୍ସବ ଅନୁଷ୍ଠିତ ହେବ ।
